Galko, Ľubomír, poslanec NR SR (2015-06-26):
Ďakujem pekne. Vážená pani predsedajúca, vážený pán minister, vážené dámy poslankyne, vážení páni poslanci, ja teda zareagujem najprv na to, čo ste povedali a vítam tú ponuku a ja teda budem dnes kritický, lebo nie som tu na to, aby som vás chválil. Aj keď teda niektoré pozitíva spomeniem, ale nebudem zbytočne ten čas predlžovať, ale budem sa venovať hlavne tomu, čo ma trápi a teda dúfam, že to odstránime z toho zákona. Dámy a páni, na úvod by som začal úsmevnou informáciou. Dovoľte, aby som vás informoval, že tento návrh zákona je pripravený aj kvôli tomu, že Európska únia je otvoreným priestorom a preto je pre mladých Slovákov vo veku 19 až 35 rokov s jazykovou vybavenosťou veľkým lákadlom. Preto im štát musí ponúknuť dobré podmienky, aby sme ich tu udržali a zabránili neželanej migrácii vekovo zaujímavej kategórie. To som sa, prosím pekne, dočítal, to som citoval z dôvodovej správy a teda je to veľmi zvláštne zdôvodnenie prijatia zákona o štátnej službe profesionálnych vojakov, čo poviete, kolegyne, a kolegovia? To si z nás trochu tí vaši úradníci vystrelili podľa mňa, pán minister, keď toto dali do dôvodovej správy. Ale teraz už k vážnejším faktom. Chcem z tohto miesta oceniť, že súčasné vedenie Ministerstva obrany Slovenskej republiky si osvojilo takmer celý návrh zákona alebo teda jeho podstatnú časť tak, ako sme ho pripravili v pracovnom materiáli v roku 2011, aj keď nezainteresovaný by sa mohol spýtať, že prečo vlastne to trvalo tri roky, čo sa vlastne za tie tri roky dialo, ale koniec koncov je to v poriadku, lebo je to politické rozhodnutie konkrétneho ministra, kedy ktorý zákon do Národnej rady Slovenskej republiky prinesie a podstatný je jeho obsah. Musím povedať, že zákon nie je zlý a nebudem určite klamať, ak poviem, že je tam viac dobrého ako zlého. A tento zákon je veľmi dôležitý pre vojakov, pretože už naňho dlho čakajú. A aby som teda nezdržiaval, tak tie pozitíva spomeniem len v rýchlosti a je ich päť, tých pozitív, ktoré spomeniem. 1. Kladne hodnotím zrušenie tzv. konkurenčných výberov. Aj ja som ich pokladal za nespravodlivé. 2. Umožnenie dlhodobého zotrvania v Ozbrojených silách v Slovenskej republiky pre niektorých profesionálnych vojakov. Práve táto možnosť celoživotného zamestnania pre profesionálnych vojakov bol jeden z návrhov pracovnej skupiny počas môjho pôsobenia na ministerstve obrany, za ktorých som svojich spolupracovníkov asi najvýraznejšie pozitívne hodnotil. 3. Úpravy v systéme odmeňovania sú tak isto správnym opatrením, keďže vojaci budú vojakmi až do 55 rokov a tým pádom sa pridávajú ďalšie dva stupne, čo má vojakov motivovať ostať dlhšie. 4. Zrušenie príplatku na vyvedenie vojsk je tak isto správne. Bol to nesystémový príplatok. 5. Tak isto aj racionalizácia príplatku za odlúčenie od rodiny je v poriadku a je dobre urobená. Ako som už na úvod naznačil, zákon nie je celkovo zlý a obsahuje viacero dobrých prvkov, avšak musím konštatovať, že je nevyvážený z hľadiska privilégií pre vojenské spravodajstvo. A iba potvrdzuje to, čo sa v rezorte, aj mimo neho hovorí, že vojenské spravodajstvo má na ministerstve obrany neprimeraný vplyv a doslova utláča ostatné súčasti ministerstva aj ozbrojených síl. Ale k tomu sa ešte dostanem. Najprv k niektorým všeobecným negatívam, pre ktoré je možno konštatovať, že tento zákon nie je stopercentne využitou príležitosťou, ale v súvislosti s tým, čo povedal pán minister vo svojej úvodnej reči, tak si myslím, že toto sú odstrániteľné veci. Poďme ale pekne po poriadku. Po prvé, mimoriadne povýšenie. Je to vytvorený priestor na korupciu a rodinkárstvo, uprednostňovanie kamarátov a podobne. A je to hlavne nezmysel. Nemalo by sa tu praktizovať vôbec. A ak to tam teda treba, tak by malo byť jasne vymedzené, kedy je možné ho uplatňovať – na záchranu života, na záchranu zdravia, pri zabránení veľkej škody na štátnom majetku a pod. Lebo ak to bude takto napísané, tak to je veľmi svojvoľné a to je nesprávne. Ja keď som bol na ministerstve, tak už ja som sa snažil nejakým spôsobom napriek tomu, že zákon nebol hotový, výrazne tlmiť tie snahy o mimoriadne povýšenia, pretože oni boli už vtedy zvyknutí chodiť s mimoriadnymi povýšeniami o niekoľko, dokonca niekoľko tých hodnostných stupňov. Po druhé, príspevok na bývanie je viac-menej len premenovaný na tzv. stabilizačný príspevok. Myslím si, že toto je iba klam a to nie je systémové riešenie. Naďalej ho budú dostávať aj tí, čo sú 400 km od svojho bydliska, aj tí v tej inej forme, čo slúžia v mieste svojho bydliska. Čiže tu si myslím, že tiež bolo treba byť razantnejší, tak ako pri tých dvoch príspevkoch, o ktorých som hovoril. Po tretie, obligatórne prepustenie na vlastnú žiadosť po splnení nároku na výsluhový dôchodok. Prečo obligatórne? Toto opatrenie je škodlivé, lebo zasa sa bude realizovať situácia, že niekoho, hoci aj mimoriadne, povýšia, a ten hneď odíde do dôchodku s vyššou penziou. To sa dialo, je to nesprávne. Po štvrté, rekvalifikácia pre prepustených profesionálnych vojakov len na vlastné náklady. Prečo je to v zákone takto definované? Ja chápem snahu ušetriť finančné prostriedky, ale prečo sa nemôže hoci iba teoreticky štát postarať o rekvalifikáciu formou povedzme spoločného školenia?. Aj taký prípad môže nastať, že budeme chcieť prepustiť viac vojakov naraz a my to vlastne v zákone zakazujeme. To teda je skorej taký paradox, že ľavicová vláda toto zakazuje a liberálny, pravicový politik sa za to prihovára. Po piate, prečo má profesionálny vojak po 17 rokoch služby mať nárok až na 7 týždňov dovolenky plus 2 až 3 týždne rehabilitácie? To je 10 týždňov mimo práce a toto pokladám za prehnané v porovnaní napríklad s policajtmi alebo hasičmi, ale aj v porovnaní s vojakmi, ktorí nemajú toľko odslúžené. Lebo je rozdiel, niekedy človek, ktorý slúži 14 rokov, tak je viacej zničený ako človek, ktorý slúži niekde inde 17 rokov. Po šieste, v zmysle predloženého návrhu dvojtýždňovú preventívnu rehabilitáciu budú môcť vojaci tráviť aj doma. Toto je nezmysel. Oni namiesto oddychu pôjdu makať niekde na brigádu, alebo pôjdu robiť do záhrady. A toto opatrenie ide absolútne proti pointe dať vojakom priestor na oddych, rehabilitáciu a liečenie. Po siedme, v § 104 plnenie služobných povinností nad určený služobný čas v ods. 4 sa uvádza: „Za štátnu službu nadčas, ktorá presiahne 5 hodín v týždni, patrí profesionálnemu vojakovi náhradné voľno.“ A moja otázka znie, prečo až po presiahnutí 5 hodín? Nadriadení to už v súčasnosti chápu veľmi zle, povedal by som protiprávne, až protiústavne, pretože oni tých 5 hodín týždenne vojakom doslova berú a pravidelne. Príklad: v týždni, keď mám stanovený pracovný čas 40 hodín, ako profesionálny vojak odpracujem 44 hodín na základe rozkazu veliteľa. Musím akceptovať jeho rozkaz. On mi tie 4 hodiny však navyše nezapočíta, pretože zákon ustanovuje, že ak, až keď nadčas presiahne 5 hodín. A chce týmto predkladateľ povedať, že vojak má týždenne odpracovať nadčas 5 hodín bez nároku na voľno, či finančné zadosťučinenie? Lebo mesačne tým pádom môže odpracovať v podstate až 20 hodín navyše a nedostane za to voľno a zo Zákonníka práce jasne vyplýva, že zamestnanec má nárok na úhradu akejkoľvek práce nadčas. Čiže tento paragraf treba buď vypustiť, alebo treba zvýšiť stanovený pracovný čas na 45 hodín pre všetkých, lebo ako vojak chcem toľko hodín voľna, koľko odpracujem nadčas, keď už ich nemôžem mať preplatené finančne, keď na to nie sú peniaze. No a na túto časť, ktorá už dnes platí, ma upozornilo veľa vojakov. Len nadriadení to vraj zneužívajú, velitelia svojim privilegovaným podriadeným tieto hodiny navyše nenariaďujú a nariaďujú ich len vytypovaným alebo tým, ktorí sú v nemilosti. Pravidelne. Dávajú im ich každý týždeň a to je nespravodlivé a nesprávne. Toto boli tie veci, ktoré si myslím, že sú odstrániteľné a ktoré teda až tak, ak to mám ľudovou rečou povedať, by mi tie žily netrhali, ale, dámy a páni, dostávam sa k tomu najhoršiemu, a to sú obrovské privilégia pre Vojenské spravodajstvo na úkor iných zložiek. Budem hovoriť o troch privilégiách a opäť tie prvé dve sú také, ktoré by sa nejakým spôsobom možno ešte dali nieže prehliadnuť, ale dali by sa akceptovať možno, ale to tretie je doslova zúfalé. Takže po prvé, vo Vojenskom spravodajstve si môžu povyšovať kedykoľvek, kedy chcú. Ako jediní majú rôzne výnimky. Už dnes tam máte, pán minister, 36-ročných podplukovníkov. A plukovníkov dokonca, tu mám napísané a na generálnom štábe sú štandardne 38 až 40-roční kapitáni. To je štandard a tak by to malo byť aj vo Vojenskom spravodajstve. Po druhé, príslušníci Vojenského spravodajstva, a toto platí aj pre vojenských policajtov, ostatní nie, budú môcť posielať na povinnú rehabilitáciu na 2 týždne aj vojakov, ktorí nebudú v stálej službe a iné zložky toto privilégium nemajú. Prečo? Dokonca vo vojenskom spravodajstve môže byť pridelená povinná rehabilitácia aj príslušníkom, ktorí budú slúžiť aj menej ako 5 rokov. To je absolútne nezaslúžené. Prečo vojenskí tajní áno a prečo chemik nie? Prečo letec nie? Prečo pyrotechnik nie? Prečo výsadkár nie? Toto je, toto vám tam niekto prepašoval, pán minister. Dámy a páni, a počúvajte teraz dobre, lebo sme sa dostali naozaj z môjho pohľadu ku katastrofe, a to je možnosť 100-percentného príplatku k služobnému hodnostnému platu pre príslušníkov Vojenského spravodajstva. Toto je, to je, ja nemám iné slová, ale ak toto bude schválené, tak to bude tak strašné svinstvo voči tým 13-tis. vojakom v rezorte, pán minister, že na toto sa veľmi ťažko hľadajú slová. Ja to neviem, neviem, ako vás vaši tajní na niečo takéto nahovorili, či o tom viete, zrejme o tom viete. Ale ja musím použiť silné slová, toto je, toto, keď prejde, to bude napľutie do očí všetkým vojakom a vojačkám, ktorí slúžia v rezorte mimo štruktúru Vojenského spravodajstva. Počúvajte dobre, dámy a páni, vojenskí lekári majú nárok maximálne na 30-percentný príplatok hodnostného platu, vojenskí výsadkári, výsadkári majú nárok maximálne na 30-percentný príplatok, vojenskí policajti majú nárok maximálne na 30-percentný príplatok a takto by som mohol pokračovať a vojenskí tajní majú mať nárok na 100-percentný príplatok k hodnostnému platu. To je choré toto, pán minister, toto proste nemôžete tam nechať, nemôžete to tam nechať. Už ste raz tento návrh zákona kvôli protestom vojakov stiahli, aj keď teda povedali ste, že hlavný dôvod bol ten, že bola zmenená bezpečnostná situácia, ale ja viem, že tento návrh tam bol aj vtedy a viem, že boli protesty, aj viem presne, ktorí vojaci protestovali. A teraz je to tam znovu. Čo sa to deje, kto vlastne z Vojenského spravodajstva je schopný takéto niečo si pretlačiť do tohto návrhu? Je to absolútne nespravodlivé, je to nemorálne, je to nenormálne a je to neprijateľné a ja proti tomu z tohto miesta protestujem. Nie je pravda to, čo je napísané v dôvodovej správe, že toto opatrenie nebude mať vplyv na rozpočet ministerstva obrany, pretože jednoducho tie peniaze by sa dali použiť niekde inde aj v rámci rezortu. To po prvé a po druhé, tento príplatok tvorí súčasť vymeriavacieho základu pre výpočet výsluhových náležitostí a odchodných platov podľa príslušného zákona a to bude zvyšovať finančné nároky pri priznávaní výsluhových náležitostí a odchodových platov pri ukončení služobného pomeru takýchto príslušníkov. A toto je skutočná motivácia toho návrhu, lebo, pán minister, vy v marci na ministerstve končíte a vysokí dôstojníci vojenského spravodajstva predpokladajú, že končia tiež. A tak si idú zvýšiť výsluhové dôchodky, o nič iné tu nejde. Nepredložili ste žiadny návrh, akým spôsobom bude realizované priznávanie tohto príplatku. Nemáte predpis, aj keby ste nejaký mali, tak budete môcť vy alebo ten, kto tam bude potom po vás, bez kontroly tie predpisy meniť. V praxi to bude znamenať, že riaditeľ vojenského spravodajstva bude môcť svojím kamarátom plieskať 100-percentné príplatky bez ľadu a skladu a nikto to nebude sledovať. To pôjde mimo kontroly ministra, pokiaľ si on aktívne to nebude tam každý mesiac vypytovať a vyžadovať, tak to pôjde mimo jeho kontroly ešte navyše. Toto je nonsens. Príplatok do výšky 100 % pre príslušníkov vojenského spravodajstva absolútne potiera filozofiu hodnostného platu. Načo potom, pán minister, máme vymakané hodnostné tabuľky, keď príde človek na pozíciu riaditeľa vojenského spravodajstva a navrhne svojím ľuďom pravidelne 100-percentné príplatky? To je diskriminačné. Policajti, si predstavte, že dnes zvažujú hromadnú žalobu za to, že bratislavskí policajti majú 100 eur príplatok. A čo si majú teraz vlastne o tomto návrhu myslieť nielen tí policajti o tom stopercentnom príplatku pre tajných, ale napríklad piloti alebo špeciálne útvary ministerstva obrany? Chcem pevne veriť, že nemyslíte vážne odôvodnenie, ktoré povedala vaša hovorkyňa pre médiá, že je zlá bezpečnostná situácia vo svete a analytici majú veľa práce. Pretože to je zlá argumentácia. Počet analýz sa nemení zmenou bezpečnostnej situácie, mení sa ich obsah. Denný brífing sa pripravuje takisto denne, či je mier alebo vojna. Ostatné analýzy sú dlhodobé a ich periodicita sa nemení. Navrhneme potom 100 % lekárov, lebo antibiotiká nezaberajú, alebo 100 % ekonómov, lebo je kríza, majú veľa roboty. Vaši tajní zrušili niekoľko miliónové situačné centrum, ktoré robilo krátkodobú analýzu a podľa vyjadrení vlády nám nič nehrozí, tak za čo majú dostávať také šialené príplatky? Viete, pre príslušníkov vojenského spravodajstva niekde v legalizácii v zahraničí, tam má príplatok význam, veľa riskujú, ale tam by sa dalo o tom diskutovať, ale aj to treba riešiť iným spôsobom, iným spôsobom, ja vám ho hneď poviem, pán minister. Ale vy to máte nadefinované tak, že v otvorenej časti, že tie príplatky budú sa môcť dávať aj v otvorenej časti na teplých miestach. Tam je jediný dôvod, navýšenie dôchodkov pre vedenie, ktoré tuší, že po marci odíde. A oni pôjdu s veľa tisícovými dôchodkami na ich zaslúžený odpočinok, pretože ak by ste potrebovali zaplatiť nejakých kvalitných analytikov, alebo o ktorých som hovoril, tých tajných v tej legalizácii v zahraničí, tak spravíte zmenu v tabuľkových platoch, to sa dá. Nebudete to riešiť takýmto spôsobom, to po prvé. A po druhé, vy ako minister máte právo udeľovať vybraným vojakom odmeny kedykoľvek, aj každý mesiac, aj každý týždeň, aj proste stále a budete to mať pod kontrolou. Ak potrebujete kompenzovať atraktivitu pozície analytika v súvislosti s konkurenciou v civilnom sektore napríklad, ale to by išlo cez vás, cez ministra, teraz to tak nie je, nebudete to mať pod kontrolou. Pokiaľ nebudete vy to individuálne si vyžadovať, tak sa nemôžu robiť zákony. Pán minister, veľmi korektne ukončím svoje vystúpenie tým, že vám dávam na známosť, že ak túto pasáž o 100-percentných príplatkoch pre vojenských tajných z návrhu zákona nevypustíte, spravím všetko pre to, a to je moje politické posolstvo, aby vašej strane SMER z tých 13-tis. vojakov a vojačiek mimo štruktúru vojenského spravodajstva ani jeden jediný nedal vo voľbách svoj hlas a ani ich rodina. To je pre mňa tak principiálna vec. Všetci vojaci a vojačky sa odo mňa dozvedia, aj tí, čo to dnes ešte nevedia, pokiaľ toto tam bude schválené, aká krivda sa na nich ide spáchať a dostanú zároveň prísľub, že prvé opatrenie novej pravicovej vlády, ktorá tú vašu dnešnú smerácku v marci 2016 vystrieda, bude zrušenie tejto nespravodlivosti. Ja by som vedel prižmúriť oči nad niektorými nedostatkami, o ktorých som hovoril a je tam veľmi veľa tých pozitív, vymenoval som len niektoré. Ale pod túto principiálnu vec, pod tých 100 % príplatkov pre vojenských tajných tak, ako je to nastavené na úkor všetkých vojakov a vojačiek, pod túto amorálnosť, nespravodlivosť sa poslanci za stranu Sloboda a Solidarita nemôžu podpísať a ani sa pod ňu nepodpíšu. Váš zákon v prvom čítaní nepodporíme a ak v druhom čítaní alebo vo výbore túto pasáž zmeníte, tak sme pripravení sa o podpore tohto návrhu zákona tak, ako ste prezentovali vaše želania, aby bol prijatý s čo najväčším konsenzom, s čo najväčším množstvom hlasov zákonodarného zboru, my sme pripravení v strane SaS sa o tomto rozprávať a s plnou vážnosťou o tom uvažovať. Ďakujem vám za pozornosť.